د باجوړ په پوله بريد کې دوه پوځيان او څو ترهګر وژل شوي
د پاکستان پوځ ویلي د افغانستان سره په پوله پرته باجوړ ايجنسۍ کې د پوځ په امنيتي پوستو ترهګر بريد کې دوه پوځي سرتيري وژل شوي او څلور نور ژوبل شوي دي.
بل لور ته د پاکستان پوځ د افغانستان کونړ صوبه کې د ۱۲۰ نه توغندي داغلي او يو تن پکې ژوبل شوی هم دی. د د پاکستان د پوځ په وېنا د افغانستان د خاورې نه ترهګر بريد نن د دوشنبې په ورځ شوی او د پوځ په ځوابي ډزو کې د اته ؤ نه تر لسو پورې ترهګر وژل شوي دي. د پوځ وياندې څانګې ايي اېس پي ار ويلې ترهګر بيرته افغانستان لوري ته تښتېدلي او په تېښته کې څو ترهګر ژوبل شوي هم دي. د وژل شوؤ پوځيانو پېژندګلو د کېپټن جنېدحفيظ او سپاهي راحم په نومونو شوې ده. ايي اېس پي ار ويلي په پوله افغانستان لوري ته پرتو علاقو کې حکومتي عملداري نشته ځکه د هلته نه ترهګرې دې لوري ته بريدونه کوي. طلوع نيوز د کونړ د پوليس مشر جمعه ګل همت له قوله ويلي، په تېرو ۲۴ ساعتونو کې د پاکستان پوځ د ۱۲۰ نه زيات توغندي داغلي دي. پوليس مشر د توغندو ويشتو پېښه کې د يو تن د ژوبلېدو پخلی کړی دی. د شيلتان ولسوالۍ خلکو ويلي د شنبې د ورځې نه ۵۰ توغندي دغلته لګيدلي دي. پوليس ويلي نور توغندي په دانګام او نري ولسواليو کې ويشتل شوي دي. د پاکستان او افغانستان ترمخه د ډېورنډ د کرښې دواړو غاړو ته وخت په وخت د ترهګرو اوړېدو راوړېدو خبرونه مخې ته راځي. دواړه ملکونه د يو بل د خاورې د بل په ضد ترهګرۍ دپاره کارېدو تورونه لګوي او دواړه يې رد هم کوي. پاکستان د تېر کال راهسې د ډېورنډ په کرښه د ازغن (سيمو) تار لګول پېل کړي چې پوله خوندي کړي خو د هغې ترڅنګ د پولې د پورې غاړې د بريدونو ادعا هم کوي.